Τεκμηρίωση μεθοδολογίας παιδαγωγικού σχεδιασμού παιχνιδιού (τρόπος και βαθμός ανατροφοδότησης, τρόπος βαθμολόγησης)

Πρόκειται για ένα ψηφιακό εκπαιδευτικό παιχνίδι ερωτήσεων πολλαπλής επιλογής με πολυμεσικό περιεχόμενο το οποίο στοχεύει στην κατανόηση και την εκμάθηση του Πολιτισμού της Ηπείρου. Το παιχνίδι ακολουθεί τις σύγχρονες προσεγγίσεις μάθησης και έχει σχεδιαστεί βάσει τεκμηριωμένου παιδαγωγικού σχεδιασμού ο οποίος συνοψίζεται παρακάτω:

* Οι ερωτήσεις/απαντήσεις δεν είναι συμπεριφοριστικού χαρακτήρα δηλ. δεν απαιτούν την ανάκληση συγκεκριμένων πληροφοριών αλλά προωθείται μέσω της διατύπωσης των ερωτήσεων καθώς και της προσεκτικής επιλογής των πιθανών απαντήσεων η **ανάκληση** γενικότερων γνώσεων και η **σύνθεση-αξιοποίηση** αυτών. Προωθείται με αυτόν τον τρόπο η ανάπτυξη δεξιοτήτων υψηλού επιπέδου όπως η ανάλυση/σύνθεση πληροφοριών, η κριτική σκέψη κλπ.
* Παρέχεται από το παιχνίδι **άμεση ανατροφοδότηση** δύο τύπων: α) Σωστής/ Λάθος απάντησης με εμφάνιση αντίστοιχου μηνύματος και β) Σε περίπτωση λανθασμένης επιλογής, με εμφάνιση επεξηγηματικού σημειώματος, καθώς μας ενδιαφέρει η κατανόηση της σωστής απάντησης και όχι η απλή απομνημόνευσή της.
* Προάγεται ο **ενεργός ρόλος του παίκτη** μέσω επιλογής της ροής του παιχνιδιού (επιλογή κατηγορίας, επιλογή παραμονής στην ίδια κατηγορία ή αλλαγής κατηγορίας σε περίπτωση λάθους κλπ.)
* Ο διαθέσιμος χρόνος επιλογής της σωστής απάντησης υποστήριζεται στα πλαίσια **ενίσχυσης του γνωστικού ελέγχου** (cognitive control) και δεν επηρεάζει με κανένα τρόπο τη βαθμολογία του παίκτη.

Περιγραφή γνωστικών στόχων

* Να ανακαλέσουν γνώσεις που έχουν αποκτήσει στα πλαίσια της τυπικής εκπαίδευσης (ή και μέσα από πλαίσια άτυπης μάθησης).
* Να χρησιμοποιούν τις ήδη υπάρχουσες γνώσεις τους ώστε να απορρίψουν τις λανθασμένες απαντήσεις και με αυτό τον τρόπο να οδηγούνται στην επιλογή της σωστής απάντησης.
* Να γνωρίσουν σημαντικά γεγονότα, μνημεία, ήθη και έθιμα, ιστορικές φυσιογνωμίες του τόπου μας κλπ.
* Να συλλέξουν πληροφορίες σχετικές με τον Πολιτισμό μας.
* Να προβληματιστούν πάνω σε διάφορους τομείς που Πολιτισμού μας.
* Να συνειδητοποιήσουν – εκτιμήσουν την αξία του Πολιτισμού μας.
* Να υιοθετήσουν θετική στάση (ευαισθητοποιηθούν) απέναντι στον Πολιτισμό.
* Να υποκινηθούν ώστε να συμμετέχουν στις πολιτιστικές εκδηλώσεις του τόπου μας.

Το παραδοτέο τελεί υπό την άδεια των Creative Commons (https://creativecommons.ellak.gr/)